**ՀԻՄՆԱՎՈՐՈՒՄ**

**«ԴԱՏԱԿԱՆ ԳՈՐԾԵՐԻ ԷԼԵԿՏՐՈՆԱՅԻՆ ՀԱՄԱԿԱՐԳԻ ԵՎ ԷԼԵԿՏՐՈՆԱՅԻՆ ՏԵՂԵԿԱՏՎԱԿԱՆ ԱՅԼ ՀԱՄԱԿԱՐԳԵՐԻ ՄԻՋԵՎ ՏՎՅԱԼՆԵՐԻ ՓՈԽԱՆՑՄԱՆ ԿԱՐԳԸ ՍԱՀՄԱՆԵԼՈՒ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2015 ԹՎԱԿԱՆԻ ՕԳՈՍՏՈՍԻ 31-Ի N 1093-Ն ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2019 ԹՎԱԿԱՆԻ ԴԵԿՏԵՄԲԵՐԻ 19-Ի N 1849-Ն ՈՐՈՇՈՒՄՆԵՐԻ ՄԵՋ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

**1. Ընթացիկ իրավիճակը և իրավական ակտի ընդունման անհրաժեշտությունը.**

«Հայաստանի Հանրապետության քաղաքացիական դատավարության օրենսգրքում փոփոխություն և լրացում կատարելու մասին» 2023 թվականի դեկտեմբերի 22-ի ՀՕ-11-Ն օրենքի 2-րդ հոդվածով Հայաստանի Հանրապետության քաղաքացիական դատավարության օրենսգրքում լրացվեց նոր՝ 119.12-րդ հոդվածը, որի 4-րդ մասի համաձայն՝ [էլեկտրոնային] համակարգի և էլեկտրոնային տեղեկատվական այլ համակարգերի միջև տվյալների փոխանցումն իրականացվում է Կառավարության որոշմամբ սահմանված կարգով: Նույն օրենքի 3-րդ մասով սահմանվում է, որ էլեկտրոնային համակարգի և էլեկտրոնային տեղեկատվական այլ համակարգերի միջև տվյալների փոխանցման կարգը Կառավարությունը սահմանում է նույն օրենքի 2-րդ հոդվածով լրացվող՝ Օրենսգրքի 119.12-րդ հոդվածի 4-րդ մասն ուժի մեջ մտնելուց հետո՝ վեց ամսվա ընթացքում:

«Հայաստանի Հանրապետության վարչական դատավարության օրենսգրքում փոփոխություն և լրացում կատարելու մասին» 2023 թվականի դեկտեմբերի 22-ի ՀՕ-12-Ն օրենքի 2-րդ հոդվածով Հայաստանի Հանրապետության վարչական դատավարության օրենսգրքում լրացվեց նոր՝ 64.13-րդ հոդվածը, որի 4-րդ մասի համաձայն՝ [էլեկտրոնային] համակարգի և էլեկտրոնային տեղեկատվական այլ համակարգերի միջև տվյալների փոխանցումն իրականացվում է Կառավարության որոշմամբ սահմանված կարգով: Նույն օրենքի 3-րդ մասով սահմանվում է, որ Էլեկտրոնային համակարգի և էլեկտրոնային տեղեկատվական այլ համակարգերի միջև տվյալների փոխանցման կարգը Կառավարությունը սահմանում է նույն օրենքի 2-րդ հոդվածով լրացվող՝ Օրենսգրքի 64.13-րդ հոդվածի 4-րդ մասն ուժի մեջ մտնելուց հետո՝ վեց ամսվա ընթացքում:

Նշված իրավակարգավորումներով պայմանավորված, անհրաժեշտություն է առաջացել ենթաօրենսդրական նորմատիվ իրավական ակտով նախատեսել էլեկտրոնային համակարգի և էլեկտրոնային տեղեկատվական այլ համակարգերի միջև տվյալների փոխանցման կարգը:

Այնուամենայնիվ, հաշվի առնելով այն հանգամանքը, որ պետական և տեղական ինքնակառավարման մարմինների կողմից էլեկտրոնային ծառայությունների մատուցման կամ գործողությունների կատարման համար օգտագործվող էլեկտրոնային համակարգերի անվտանգության, փոխգործելիության և տեխնիկական ընդհանուր պահանջներն ու էլեկտրոնային տեղեկատվական համակարգի միջոցով անձնական տվյալների փոխանցման կարգը արդեն իսկ սահմանված են և գործում են Կառավարության 2015 թվականի օգոստոսի 31-ի N 1093-Ն և 2019 թվականի դեկտեմբերի 19-ի N 1849-Ն որոշումներին համապատասխան, իսկ էլեկտրոնային համակարգի և էլեկտրոնային տեղեկատվական այլ համակարգերի միջև տվյալների փոխանցումը իրականացվելու է նշված որոշումներով սահմանված կարգերին համապատասխան՝ նպատակահարմար է դիտարկվել Կառավարության 2015 թվականի օգոստոսի 31-ի N 1093-Ն և 2019 թվականի դեկտեմբերի 19-ի N 1849-Ն որոշումներում համապատասխան լրացումների կատարումը, որով կհստակեցվի սահմանվող կարգերի գործողության շրջանակը: Միաժամանակ հարկ է նշել, որ նշված դիրքորոշումը ձևավորվել է շահագրգիռ մարմինների/կազմակերպությունների հետ, այդ թվում՝ «Էլեկտրոնային կառավարման ենթակառուցվածքների ներդրման գրասենյակ» ՓԲԸ-ի հետ, քննարկումների արդյունքում:

Բացի այդ, «Սնանկության մասին» օրենքի 13-րդ հոդվածի 3.1-ին մասով սահմանվում է, որ դատարանի, պետական և տեղական ինքնակառավարման մարմինների ու սնանկության կառավարչի միջև փաստաթղթաշրջանառությունը կարող է իրականացվել էլեկտրոնային եղանակով, որի կարգը սահմանում է Կառավարությունը:

Հարկ է նշել, որ «Սնանկության մասին» օրենքում վերոնշյալ լրացման իրականացումը պայմանավորված է եղել Հայաստանի Հանրապետության դատական և իրավական բարեփոխումների 2019-2023 թվականների ռազմավարությունից, որով որպես ռազմավարական նպատակ առանձնացվել էր «Էլեկտրոնային արդարադատության միասնական համակարգի ներդրումը», որի շրջանակում որպես առանձին ռազմավարական գործողություն նախատեսվել էր սնանկության էլեկտրոնային հարթակի (e-bankruptcy) ներդնումն ու գործարկումը: Հայաստանի Հանրապետության դատական և իրավական բարեփոխումների 2022-2026 թվականների ռազմավարությունը ևս առանձնացրել է էլեկտրոնային արդարադատության համակարգերի ներդրման ռազմավարական նպատակը, որի շրջանակներում իր շարունակությունն է ստացել սնանկության էլեկտրոնային հարթակի ներդրման և գործարկման գործողությունը: Հետևաբար, հաշվի առնելով այն հանգամանքը, որ աշխատանքներ են իրականացվել Էլեկտրոնային արդարադատության միասնական համակարգի ներդրման ուղղությամբ, նախատեսվում է ամբողջությամբ ներդնել և գործարկել սնանկության էլեկտրոնային համակարգը, անհրաժեշտ է հստակեցնել նաև «Սնանկության մասին» օրենքում նշված՝ դատարանի, պետական և տեղական ինքնակառավարման մարմինների ու սնանկության կառավարչի միջև փաստաթղթաշրջանառության իրականացման կարգը: Ընդ որում, հարկ է արձանագրել, որ այս դեպքում ևս դատարանի, պետական և տեղական ինքնակառավարման մարմինների ու սնանկության կառավարչի միջև փաստաթղթաշրջանառությունն իրականացվելու է Կառավարության 2015 թվականի օգոստոսի 31-ի N 1093-Ն և 2019 թվականի դեկտեմբերի 19-ի N 1849-Ն որոշումներին համապատասխան: Այս պարագայում, բացակայում է Կառավարության կողմից նոր կարգ սահմանելու անհրաժեշտությունը. բավարար է համապատասխան որոշումներում հստակեցնել, որ դրանց գործողությունը տարածվում է նաև դատարանի, պետական և տեղական ինքնակառավարման մարմինների ու սնանկության կառավարչի միջև փաստաթղթաշրջանառության իրականացման հարաբերությունների վրա:

Վերոգրյալով պայմանավորված՝ անհրաժեշտություն է առաջացել մշակել «Դատական գործերի էլեկտրոնային համակարգի և էլեկտրոնային տեղեկատվական այլ համակարգերի միջև տվյալների փոխանցման կարգը սահմանելու, Հայաստանի Հանրապետության կառավարության 2015 թվականի օգոստոսի 31-ի N 1093-Ն և Հայաստանի Հանրապետության կառավարության 2019 թվականի դեկտեմբերի 19-ի N 1849-Ն որոշումների մեջ լրացումներ կատարելու մասին» Կառավարության որոշման նախագիծը (այսուհետ՝ Նախագիծ):

**2. Առաջարկվող կարգավորման բնույթը.**

Նախագծով առաջարկվում է դատական գործերի էլեկտրոնային համակարգի և էլեկտրոնային տեղեկատվական այլ համակարգերի միջև, այդ թվում՝ դատարանի, պետական և տեղական ինքնակառավարման մարմինների ու սնանկության կառավարչի միջև, փաստաթղթաշրջանառությունը և տվյալների փոխանցումն իրականացնել Կառավարության 2015 թվականի օգոստոսի 31-ի N 1093-Ն և 2019 թվականի դեկտեմբերի 19-ի N 1849-Ն որոշումներով սահմանված կարգով՝ պետական և տեղական ինքնակառավարման մարմինների կողմից էլեկտրոնային ծառայությունների մատուցման կամ գործողությունների կատարման համար օգտագործվող էլեկտրոնային համակարգերի անվտանգության, փոխգործելիության և տեխնիկական ընդհանուր պահանջներին ու էլեկտրոնային տեղեկատվական համակարգի միջոցով անձնական տվյալների փոխանցման կարգին համապատասխան:

Ըստ այդմ, Նախագծով նախատեսվում է սահմանել, որ դատական գործերի էլեկտրոնային համակարգի և էլեկտրոնային տեղեկատվական այլ համակարգերի միջև տվյալների փոխանցումը, ինչպես նաև դատարանի, պետական և տեղական ինքնակառավարման մարմինների ու սնանկության կառավարչի միջև փաստաթղթաշրջանառությունն իրականացվում է Կառավարության 2015 թվականի օգոստոսի 31-ի N 1093-Ն և 2019 թվականի դեկտեմբերի 19-ի N 1849-Ն որոշումներով սահմանեված կարգերին համապատասխան: Բացի այդ, նախատեսվում է լրացումներ կատարել Կառավարության 2015 թվականի օգոստոսի 31-ի N 1093-Ն և 2019 թվականի դեկտեմբերի 19-ի N 1849-Ն որոշումներում, որով կհստակեցվի դրանցով սահմանվող կարգերի գործողության շրջանակը՝ այն ներառելով նաև դատական գործերի էլեկտրոնային համակարգի և էլեկտրոնային տեղեկատվական այլ համակարգերի միջև տվյալների փոխանցումը և դատարանի, պետական և տեղական ինքնակառավարման մարմինների ու սնանկության կառավարչի միջև փաստաթղթաշրջանառության իրականացումը:

**3. Նախագծի մշակման գործընթացում ներգրավված ինստիտուտները և անձինք.**

Նախագիծը մշակվել է Արդարադատության նախարարության կողմից:

**4.** **Ակնկալվող արդյունքը.**

Նախագծի ընդունման արդյունքում կապահովվի դատական էլեկտրոնային համակարգի և էլեկտրոնային տեղեկատվական այլ համակարգերի միջև տվյալների փոխանցումը, դատարանի, պետական և տեղական ինքնակառավարման մարմինների ու սնանկության կառավարչի միջև էլեկտրոնային եղանակով փաստաթղթաշրջանառության իրականացումը, դրանց ինտեգրումը, փոխգործելիությունը և անխափան աշխատանքը:

**5. Նախագծի ընդունման կապակցությամբ լրացուցիչ ֆինանսական միջոցների անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները.**

Նախագծի ընդունման կապակցությամբ լրացուցիչ ֆինանսական միջոցների անհրաժեշտություն առկա չէ, իսկ պետական բյուջեի եկամուտներում ու ծախսերում փոփոխություններ չեն նախատեսվում:

**6. Կապը ռազմավարական փաստաթղթերի հետ.**

Նախագիծը չի բխում որևէ ռազմավարական փաստաթղթից: